KOMUNIKACIJA KOMISIJE VIJEĆU I EUROPSKOM PARLAMENTU Razgradnja nuklearnih postrojenja i zbrinjavanje radioaktivnog otpada: upravljanje nuklearnim obvezama koje proizlaze iz aktivnosti Zajedničkog istraživačkog centra (JRC) koje se izvršavaju na temelju Ugovora o Euratomu /* COM/2013/0734 final */





KOMUNIKACIJA KOMISIJE VIJEĆU I EUROPSKOM PARLAMENTU Razgradnja nuklearnih postrojenja i zbrinjavanje radioaktivnog otpada: upravljanje nuklearnim obvezama koje proizlaze iz aktivnosti Zajedničkog istraživačkog centra (JRC) koje se izvršavaju na temelju Ugovora o Euratomu 1. Informativni sažetak Svrha je ove Komunikacije pružiti ažurirane informacije o statusu programa razgradnje nuklearnih postrojenja i zbrinjavanja nuklearnog programa koji vodi Zajednički istraživački centar (Joint Research Centre - JRC) Europske komisije. Ažurirane informacije obuhvaćaju razdoblje od posljednje Komunikacije (2008. – 2012.)[1] kao i projekcije za budućnost. Tijekom protekle četiri godine, program je dobio zamah i ostvaren je solidan napredak u nizu ključnih aktivnosti. Najznačajnije aktivnosti programa odvijaju se na lokaciji JRC-Ispra (Italija), s obzirom na to da se tamo nalazi većina zatvorenih nuklearnih postrojenja JRC-a. Na ostalim lokacijama nuklearnih objekata u Karlsruheu (Njemačka), Pettenu (Nizozemska) i Geelu (Belgija), aktivnosti razgradnje trenutačno su relativno ograničene, s obzirom na to da su na sve tri lokacije nuklearna postrojenja u pogonu. Lokacija JRC-Ispra usredotočena je na projektiranje i izgradnju vlastitih postrojenja za karakterizaciju, obradu i kondicioniranje otpada prije razgradnje na vlastitoj lokaciji. Ukupni obujam otpada na lokaciji JRC-Ispra nakon razgradnje će, poslije kondicioniranja, morati biti uskladišten na navedenoj lokaciji sve dok privremena ili konačna odlagališta u Italiji ne budu dostupna. Zbog toga JRC gradi objekt za privremeno skladištenje na lokaciji. U međuvremenu, većina zastarjelih nuklearnih materijala otpremljena je s lokacije ili je njihov prijenos trećim osobama u tijeku. Na ostale tri lokacije, aktivnosti prije razgradnje nastavljene su u pogledu rastavljanja opreme koja je izvan uporabe, a koja se koristila u prethodnim istraživanjima te uklanjanje zastarjelog nuklearnog goriva i drugih nuklearnih materijala izvan lokacije. Na temelju ažuriranog plana, četiri lokacije revidirale su svoje projekcije proračuna za 2014. – 2020., razdoblje novog višegodišnjeg financijskog okvira (MFF) EZ-a, ali i projekcije izdataka koji ostaju nakon 2020. Konsolidirana projekcija za cjelokupni program JRC DWM nakon 2013. iznosi 989,2 milijuna EUR2012. Od prethodne Komunikacije, u strategiji smanjenja rizika učinjeno je nekoliko poboljšanja u vezi s unutarnjom organizacijom, a 27. studenoga 2009. potpisan je Sporazum o uređenju odnosa između Europske zajednice za atomsku energiju i talijanske Vlade. Navedeni sporazum obuhvaća: – prijenos odgovornosti za razgradnju reaktora Ispra 1 na talijansku Vladu kao naknadu za talijanske obveze u vezi s prošlim aktivnostima nuklearnog istraživanja na lokaciji JRC-Ispra; – uvjete za prijenos cjelokupnog otpada koji se nalazi na lokaciji JRC-Ispra u buduće talijansko nacionalno odlagalište do kraja programa razgradnje i zbrinjavanja otpada; – ograničenje rizika kasnijeg rekondicioniranja otpada u slučaju promjena talijanskih kriterija za prihvat otpada u odlagalište. Sljedeći ključni koraci bit će poduzimanje mjera i usuglašavanje s relevantnim vanjskim partnerima o: – rasporedu za izvršavanje Sporazuma o uređenju odnosa za Ispru, posebno prijenos licence za reaktor Ispra 1; – postupku regulatornog odobrenja kako bi ga se bolje uskladilo s potrebama projekata za razgradnju lokacije JRC-Ispra; – ukupnim troškovima konačnog odlaganja otpada, posebno iz lokacija JRC-Ispra i JRC-Karlsruhe; – uvjetima prijenosa reaktora visokog fluksa na lokaciji JRC-Petten nakon njegovog kasnijeg zatvaranja i na završetku radova rastavljanja. Odbor JRC-a za upravljanje razgradnjom i zbrinjavanjem otpada redovito ocjenjuje strategije za razgradnju i kretanje izdataka. JRC također uključuje Skupinu neovisnih stručnjaka za razgradnju i zbrinjavanje otpada koja savjetuje o tehničkim projektima i projekcijama proračuna. U ocjeni vanjskih stručnjaka koja je provedena 2011. – 2012. priznaje se da je učinjen značajan napredak te se podržava ažurirano planiranje različitih lokacija za buduće izvršavanje programa razgradnje i zbrinjavanja otpada. 2. Svrha Komunikacije Svrha je ove Komunikacija pružiti ažurirane informacije Europskom parlamentu i Vijeću o napretku programa razgradnje zastarjelih nuklearnih postrojenja i zbrinjavanja nuklearnog otpada koji vodi Zajednički istraživački centar Europske komisije. Ona se nastavlja na sličnu Komunikaciju koja je razrađena 2008. i izdana 2009.[2], kao i na ranije Komunikacije iz 1999. i 2004. 3. Kontekst JRC, koji je osnovan 1957. člankom 8. Ugovora o Euratomu i koji je izvorno bio u potpunosti namijenjen nuklearnoj energiji, od 1980-ih diversificirao je svoje aktivnosti kako bi ispunio potrebe politika općih uprava Komisije i drugih institucija. Nuklearne aktivnosti trenutačno predstavljaju otprilike jednu četvrtinu aktivnosti JRC-a. Na temelju Ugovora o Euratomu JRC mora upravljati svojim nuklearnim obvezama i razgraditi svoja postrojenja nakon što se ona konačno zatvore. U tu je svrhu stvorena proračunska stavka, u suglasnosti s Europskim parlamentom i Vijećem. Program razgradnje i zbrinjavanja otpada odnosi se na sva nuklearna postrojenja JRC-a na lokacijama Ispra, Karlsruhe, Petten i Geel, koja su ili već zatvorena ili su u pogonu. U praksi se JRC obvezao razgraditi zastarjela postrojenja do potpune i bezuvjetne predaje postrojenja (tj. bez radioloških ograničenja). Odbor JRC-a za upravljanje razgradnjom i zbrinjavanjem otpada, koji se sastaje tri puta godišnje, prati strategije razgradnje i kretanje izdataka. 4. Postignuća Programa Razgradnje (2008. – 2012.) Na lokacijama JRC-Karlsruhe, JRC-Petten i JRC-Geel trenutačno se provode aktivnosti istraživanja u području nuklearne energije. U Ispri su sva postrojenja (reaktori i nuklearni laboratoriji) u potpunosti zatvorena već nekoliko godina, izuzev ciklotrona, laboratorija koji se koriste za podršku mjerama za nuklearnu zaštitu i objekata za zabrinjavanje otpada. Program razgradnje i zbrinjavanja otpada stoga je na lokaciji JRC-Ispra u naprednijoj fazi u odnosu na druge lokacije. 4.1. JRC-Ispra (Italija) Trenutačno u Italiji ne postoji centralizirano nacionalno odlagalište niti objekt za privremeno skladištenje. Osim toga, prijenos radioaktivnog otpada između različitih regija uređen je direktivama koje su izdala regionalna i lokalna tijela. U tom kontekstu, JRC-Ispra gradi nekoliko postrojenja za obradu i kondicioniranje otpada. Program razgradnje i zbrinjavanja otpada za lokaciju JRC-Ispra ima pet glavnih ciljeva: – čuvati zastarjela postrojenja u skladu sa standardima sigurnosti koji su na snazi (postupci koji su poznati kao „sigurno očuvanje”)[3]; – izgradnja ili poboljšanje postrojenja za karakterizaciju, obradu, kondicioniranje i privremeno skladištenje otpada; – oporaba, obrada i rekondicioniranje postojećeg otpada; – kondicioniranje nuklearnih materijala s ciljem njihova skladištenja na lokaciji ili prijenosa trećim strankama; – razgradnja zastarjelih postrojenja i zbrinjavanje pritom nastalog otpada. 4.1.1. Status Programa Program je u tijeku, a nakon prethodnih preporuka stručnjaka, upravljačka struktura doživjela je značajan preustroj. Glavne su promjene bile imenovanje „Voditelja za tehnički program razgradnje“ za cjelokupnu koordinaciju programa na lokaciji, stvaranje specifičnog sektora za podršku financijskoj dokumentaciji projekata razgradnje i preustroj podrške zaštiti od radijacije. Kako bi se olakšala nabava eksternalizirane podrške od strane vanjskih trgovačkih društava, primijenjen je sistematičniji pristup uspostavom okvirnih sporazuma u šest serija: pomoć za provedbu programa, inženjering, radovi zbrinjavanja otpada, pomoć radiološkom laboratoriju i vanjska radiološka mjerenja. Cijeli je program je podijeljen u „programske obitelji (PF)“. Glavni je napredak po projektnoj obitelji u razdoblju 2008.-2012. kako slijedi: PF1: realizacija objekata za zbrinjavanje otpada – objekt za skladištenje tekućeg otpada počeo je s radom; – postrojenja za radiološku karakterizaciju otpada počeo je s radom; – objekt za kondicioniranje otpada betonom naručen je i trebao bi biti spreman započeti s radom 2015.; usporedno s tim odgovarajući se "paket za konačni otpad" od 5 m3 za kondicionirani otpad nalazi u postupku kvalifikacije; – „objekt za privremeno skladištenje“ za kondicionirani otpad projektiran je i licenciran; njegova izgradnja počela je 2011. i trebala bi biti dovršena 2013. PF2: zbrinjavanje otpada – svi alkalijski metali izvan uporabe (15 tona) izmješteni su s lokacije; – oko 1700 zastarjelih radioloških izvora izmješteno je s lokacije; – povijesni tehnološki otpad prisutan u raznim zgradama sortiran je (aktivnost u tijeku, ostvaren je napredak od oko 40 %), karakteriziran, ispravno ponovno pakiran i pohranjen po kategoriji u namjenskom „tranzitnom području“ gdje čeka kondicioniranje; – provedene su studije kako bi se procijenile mogućnosti smanjenja obujma specifičnog otpada kroz različite postojeće postupke za smanjenje otpada. PF3: zbrinjavanje nuklearnih materijala – oko 90 % neozračenih nuklearnih materijala uklonjeno je s lokacije, pravo vlasništva nad njima preneseno je te su otpremljeni na recikliranje u SAD i Francusku; – postavljeno je centralizirano skladište za privremeno skladištenje ozračenih nuklearnih materijala. PF4: razgradnja zastarjelih postrojenja – provedena je opširna studija radiološke karakterizacije za sve objekte koji će biti razgrađeni; u toj su studiji procijenjena moguća onečišćenja u postrojenjima u vezi s njihovom kasnijom razgradnjom; – stara radiokemijska zgrada (2700 m2) prva je nuklearna zgrada na lokaciji koja će biti u potpunosti razgrađena i oslobođena radiološkog nadzora. Unatoč značajnom napretku, lokacija JRC-Ispra suočena je s kašnjenjima u usporedbi s očekivanim rasporedom iz 2008. Navedena su kašnjenja trenutačno uglavnom povezana sa složenim postupkom regulatornog odobrenja. 4.1.2. Sporazum o uređenju odnosa i posljedice Kako bi se smanjili rizici talijanskih obveza povezanih s prethodnim aktivnostima nuklearnih istraživanja na lokaciji u Ispri, dugoročnih kapaciteta za skladištenje otpada na lokaciji i kriterija za prihvat otpada na odlagalište, a koji rizici su utvrđeni u posljednjoj Komunikaciji, Europska zajednica za atomsku energiju 27. studenoga 2009. potpisala je Sporazum s talijanskom Vladom kako bi se: – uredile povijesne obveze na lokaciji prijenosom odgovornosti za razgradnju reaktora Ispra-1 na talijansku Vladu; – formalizirao prijenos cjelokupnog otpada koji se nalazi na lokaciji JRC-Ispra u buduće talijansko nacionalno odlagalište do kraja programa razgradnje i zbrinjavanja otpada; – ograničio rizik kasnijeg rekondicioniranja otpada zbog promjena talijanskih kriterija za prihvat otpada u odlagalište. Međutim, talijanska Vlada još nije formalno potpisala taj Sporazum. Posljedično, prijenos licence za reaktor Ispra-1 na talijanskog upravitelja još nije dovršen. 4.2. JRC-Karlsruhe (Njemačka) Radioaktivni otpad proizveden na lokaciji JRC-Karlsruhe šalje se njemačkom komunalnom poduzeću HDB („Hauptabteilung Dekontaminationsbetriebe“) koje se nalazi na istoj lokaciji, a koje je odgovorno za njegovo kondicioniranje i privremeno skladištenje. U tijeku je dodatna kampanja karakterizacije i rekondicioniranja bubnjeva za otpad odloženih u HDB prije 1995. Navedeni dodatni napor potreban je kako bi se ispunili konačni kriteriji za prihvat otpada u njemačko konačno odlagalište (Konrad) koji su utvrđeni 1995. Njemačko regulatorno tijelo („Bundesamt für Strahlungschutz“ ili BfS) uvelo je novi pristup za utvrđivanje financijskog doprinosa za konačno odlaganje otpada, slijedeći orijentacijski raspored za izgradnju, početak rada i konačno zatvaranje odlagališta. Prema ključevima za raspodjelu za sve njemačke proizvođače otpada, JRC-Karlsruhe plaća svoj udio (1,4 %) izgradnje odlagališta koja je u tijeku, a kasnije će trebati doprinijeti troškovima rada i zatvaranja. Glavni je napredak lokacije JRC-Karlsruhe u razdoblju 2008.-2012. kako slijedi: – rastavljanje velike količine opreme koja se ne koristi i čišćenje povijesnog otpada; – dovršetak popisa vlasništva zastarjelih nuklearnih materijala koji se nalaze na lokaciji JRC-Karlsruhe; – obavljanje ispitivanja kako bi se procijenila izvedivost kondicioniranja zastarjelog ozračenog nuklearnog materijala koji se ne može odložiti u HDB. JRC-Karlsruhe pribavio je dozvolu za izgradnju novih znanstvenih nuklearnih laboratorija koji ispunjavaju najnovije standarde sigurnosti. Znanstvene aktivnosti koje uključuju više razine radioaktivnosti bit će premještene u nove laboratorije kada isti budu izgrađeni. Preostali laboratoriji s nižim razinama radioaktivnosti bit će objedinjeni, što će omogućiti kasniju razgradnju preostalog praznog dijela laboratorijskih zgrada. 4.3. JRC-Petten (Nizozemska) Radioaktivni otpad proizveden na lokaciji u Pettenu prenosi se u objekte za kondicioniranje i privremeno skladištenje nizozemske organizacije za otpad COVRA („Centrale Organisatie voor Radioactief Afval“) u Vlissingenu. Od 2005. licenca za rad reaktora visokog fluksa (HFR) prenesena je s JRC-a na nizozemsko trgovačko društvo NRG (Nuclear Research and consultancy Group), koje je prethodno upravljalo reaktorom pod licencom JRC-a. Tako su se razjasnile odgovornosti prema nacionalnim tijelima za sigurnost s obzirom na to da su upravitelj i nositelj licence postali jedno tijelo. Ipak, Zajednica će i dalje biti vlasnik HFR-a (na temelju ugovora o dugoročnom zakupu sklopljenog s nizozemskom Vladom) i odgovorna je za njegovu kasniju razgradnju. Države članice koje sudjeluju u dodatnom istraživačkom programu za HFR (Nizozemska, Belgija i Francuska) godišnjom naknadom doprinose budućoj razgradnji reaktora. Oko deset godina, zastarjelo potrošeno nuklearno gorivo koje je bilo povijesna imovina JRC-a redovito se slalo izvan lokacije, djelomično u SAD, a djelomično organizaciji COVRA. Posljednja pošiljka poslana je u ožujku 2011. Godine 2007. potpisan je ugovor s društvom NRG o uklanjanju i prijenosu vlasništva nad povijesnim otpadom visoke razine radioaktivnosti podrijetlom od eksperimenata i iz ciklusa goriva. 4.4. JRC-Geel (Belgija) Radiokativni otpad proizveden na lokaciji JRC-Geel prenosi se u objekte za kondicioniranje i privremeno skladištenje društva Belgoprocess u Desselu. JRC-Geel je 2002. dovršio početnu fazu svog programa razgradnje, koja se sastojala od rastavljanja jednog akceleratora i razgradnje i oslobađanja od radiološkog nadzora bivših nuklearnih laboratorija. Od tada je lokacija JRC-Geel uspostavila specifične ugovore za postupno uklanjanje svojih zastarjelih nuklearnih materijala. 4.5. Izdaci u razdoblju 2008.-2012. U ranijoj Komunikaciji Vijeću i Europskom parlamentu predstavljena je projekcija proračuna od 2008. nadalje. Konkretno za razdoblje 2008.-2012., proračun za cjelokupni program JRC-a za razgradnju i zbrinjavanje otpada bio je predviđen u iznosu od 124 milijuna EUR2003, što odgovara iznosu od 146 milijuna EUR, uzimajući u obzir inflaciju. Računovodstvo nabava obavljenih u razdoblju 2008.-2011. i predviđenih za 2012. pokazuje da je iskorišteno ukupno 133 milijuna EUR kredita. To je oko 9 % manje od ranije predviđene brojke. Iako se niža potrošnja može djelomično pripisati uštedama troškova, ona je uglavnom posljedica neizvršenja rashoda iz odgođenih projekata programa za lokaciju JRC-Ispra, kako je navedeno ranije u tekstu. 5. Opća Ocjena budućeg Programa U posljednje dvije godine, četiri dotične lokacije JRC-a iznova su procijenile projekte razgradnje i zbrinjavanja otpada i povezane troškove za razdoblje nakon 2013. Rezultati tih temeljitih ponovnih procjena dostavljeni su vanjskim stručnjacima na opću reviziju (vidjeti odjeljak 4.6.). U svom prijedlogu „Proračun za Europu 2020.“ (COM(2011)500 konačna verzija), Komisija je predložila da se programu razgradnje i zbrinjavanja otpada za 2014.-2020. dodijeli iznos od 208 milijuna EUR2011 (ili 212,1 milijuna EUR2012 što odgovara iznosu od 234,3 milijuna EUR prema trenutačnim cijenama). Konačni usuglašeni proračun možda bude manji, ovisno o ishodu pregovora o višegodišnjem financijskom okviru za 2014.-2020. Sukladno tomu, tablica sa specifikacijom za odnosne lokacije ažurirana je (vidjeti PRILOG 1.), a komentari se navode u nastavku teksta. Također su navedeni i glavni problemi povezani s programom, zajedno s mjerama koje treba poduzeti. 5.1. JRC-Ispra (Italija) Lokacija JRC-Ispra provela je ponovnu ocjenu svog programa razgradnje i zbrinjavanja otpada. Svi tekući i budući projekti ponovno su procijenjeni s realističnom projekcijom povezanih troškova. Vremenski raspored za provedbu različitih projekata ugrađen je u „glavni plan“. Lokacija JRC-Ispra nedavno je započela s razradom detaljnih planova razgradnje po nuklearnom postrojenju. Proračun lokacije JRC-Ispra za 2014.-2020. i nakon 2020. (vidi PRILOG 1.) Proračunska tablica za Ispru u PRILOGU 1. sažima predviđenu raspodjelu troškova u skladu s projekcijom iz 2008. te trenutačno ažuriranje, pri čemu sve vrijednosti uzimaju u obzir inflaciju (u milijunima EUR2012). U projekciji iz 2008., očekivalo se postupno povećanje proračuna za razgradnju u razdoblju 2014.-2020., povezano s početkom stvarne razgradnje glavnih nuklearnih postrojenja i obradom otpada. Trenutačne brojke znatno su niže: trenutačno je dodijeljen proračun u iznosu od 172,9 milijuna EUR2012 za 2014.-2020. Neki će projekti biti odgođeni za razdoblje nakon 2020., a završetak programa očekuje se 2030. (umjesto 2028. u projekciji iz 2008.). Navedeno ponovno planiranje povećava ukupnu projekciju proračuna potrebnog nakon 2020. Još će biti potrebno 332,7 milijuna EUR2012, za pokriće preostalih projekata razgradnje (197,0 milijuna EUR2012) i pričuva (135,7 M€2012) za buduće naknade za konačno odlaganje otpada i za moguće promjene kriterija za prihvat otpada u odlagalište prema uvjetima Sporazuma o uređenju odnosa. U usporedbi s projekcijom iz 2008., ukupni preostali proračun potreban za završetak programa za lokaciju JRC-Ispra (2014.-2020. i za nakon 2020.) povećan je za 8 %, sa 468,3 milijuna EUR2012 na 505,6 milijuna EUR2012. To je djelomično rezultat neizvršenja rashoda za projekte koji nisu realizirani u razdoblju 2008.-2012. (vidi odjeljak 3.5.) i ponovne procjene budućih projekata, ali se također može objasniti produljenim troškovima za sigurno očuvanje postrojenja tijekom duljeg vremenskog razdoblja. Bilo kakav dodatni pomak cijelog programa doveo bi do dodatnih izdataka koji se procjenjuju na između 5 i 7 milijuna EUR2012 godišnje, kako bi se riješilo produljeno sigurno očuvanje postrojenja. Program za lokaciju JRC-Ispra: utvrđeni problemi i mjere Glavni problemi povezani s programom za lokaciju JRC-Ispra i povezane mjere mogu se sažeti kako slijedi: (1) Hodogram za izvršenje uvjeta Sporazuma o uređenju odnosa mora odrediti talijanska Vlada. „Sporazum o uređenju odnosa“ s talijanskom Vladom potpisan je 2009. Provedba tog Sporazuma ključna je za smanjenje nejasnoća u vezi s programom razgradnje Ispre. Iako je bilo predviđeno da se licenca za reaktor Ispra-1 prenese u roku od godine dana nakon potpisivanja Sporazuma, ta faza još uvijek nije izvršena. Mjere EK-a i JCR-a: U tijeku su kontakti između Europske komisije i talijanske Vlade. U iščekivanju izvršenja Sporazuma, JRC je već uspostavio računovodstveni sustav za izračun specifičnih izdataka za sigurno očuvanje reaktora Ispra-1. (2) Postupak regulatornog odobrenja mora se bolje uskladiti s potrebama programa za lokaciju JRC-Ispra. Iako u proteklim godinama postignut značajan napredak, program za lokaciju JRC-Ispra suočio se s određenim kašnjenjima u usporedbi s očekivanim rasporedom iz 2008. Trenutačna kašnjenja uglavnom se pripisuju složenom postupku odobrenja. Mjere JRC-a: Uspostavljeni su kontakti s talijanskom Vladom kako bi se bolje predvidjeli potrebni vremenski rasporedi u vezi s procjenom sigurnosne dokumentacije. Usporedno s tim, JRC je utvrdio konkretne organizacijske mjere za unaprjeđenje postupka. (3) Preostale nejasnoće u vezi s budućim obujmom otpada iz lokacije JRC-Ispra i povezanim troškom konačnog odlaganja trebaju se smanjiti. Očekivani obujam otpada iz budućih aktivnosti razgradnje temelje se na najboljim procjenama. Štoviše, zbog situacije u Italiji, tarife za odlaganje još uvijek nisu poznate. Kombinacija nejasnoća u vezi s ukupnim obujmom otpada i nejasnoća u vezi s tarifama za odlaganje može dovesti do značajnih promjena trenutačne pričuve koja je uključena u plan proračuna nakon 2020. Mjere JRC-a: JRC-Ispra započeo je s uspostavom detaljnih planova razgradnje za većinu zatvorenih postrojenja. Navedeni će planovi uključivati detaljnije popise i smanjit će nejasnoće u vezi s obujmom otpada. Usporedno su intenzivirani kontakti s društvom Sogin (Società Gestione Impianti Nucleari), kojem je zakonski povjerena realizacija i upravljanje budućim talijanskim nacionalnim odlagalištem. 5.2. JRC-Karlsruhe (Njemačka) Plan projekta za lokaciju JRC-Karlsruhe ponovno je ocijenjen na temelju iskustva s tekućim tehničkim realizacijama i na temelju kretanja naknada i doprinosa za obradu, skladištenje i odlaganje otpada u Njemačkoj. Trenutačno postoji samo opća procjena obujma otpada koji će nastati iz budućih aktivnosti razgradnje. Proračun lokacije JRC-Karlsruhe za 2014.-2020. i nakon 2020. (vidjeti PRILOG 1.) Raspoloživi proračun za 2014.-2020. iznosi 37,9 milijuna EUR2012. Očekuje se da će polovica tog proračuna (45 %) biti dodijeljena za naknade poduzeću HDB za rekondicioniranje povijesnog otpada te društvu BfS za njemačko odlagalište otpada (Konrad), kako je pojašnjeno ranije u tekstu (vidjeti odjeljak 3.2.). Potonje su izdaci koje treba platiti ranije nego što je predviđeno, za budući otpad. Budući da to očekivano rezerviranje nije još bilo uključeno u projekciju za razdoblje 2014.-2020. iz 2008., drugi su projekti u tom razdoblju preraspoređeni kako bi bili u skladu s raspoloživim proračunom. Međutim, ponovna ocjena ne utječe na ukupni preostali proračun programa (2014.-2020. i za nakon 2020.) koji ostaje na razini od 368,2 milijuna EUR2012. Program za lokaciju JRC-Karlsruhe: utvrđeni problemi i mjere Treba nastaviti sa smanjivanjem nejasnoća povezanih s obujmom otpada i povezanim troškovima za konačno odlaganje. Važan dio proračuna za 2014.-2020. obuhvatit će financijski doprinos lokacije JRC-Karlsruhe za izgradnju njemačkog odlagališta. Nakon izgradnje, izdaci će se smanjiti i odnosit će se na troškove rada te, konačno, za zatvaranje i dugoročnu sigurnost odlagališta. Nejasnoće povezane s navedenim izdacima otežavaju planiranje proračuna na godišnjoj osnovi. Mjera JRC-a: Lokacija JRC-Karlsruhe ispitat će može li se poboljšati planiranje financiranja odlagališta. 5.3. JRC-Petten (Nizozemska) Plan razgradnje za reaktor visokog fluksa u Pettenu (pripremljen 2005.) ažuriran je i detaljnije procijenjen 2011. Planiranje predviđa: – privremeno izmještanje otpada prije zatvaranja i administrativne pripremne poslove; – nakon zatvaranja slijedi prijelazna faza koja će trajati oko 3,5 godine kako bi se omogućilo hlađenje i uklanjanje goriva; – faza stvarnog rastavljanja. Trenutačna je referentna godina za zatvaranje 2021., iako se taj datum koristi samo za potrebe planiranja. Stvarno zatvaranje još uvijek nije potvrđeno i uglavnom ovisi o rasporedu izgradnje novog reaktora za proizvodnju medicinskih izotopa (reaktor „PALLAS“). Proračun lokacije JRC-Petten za 2014.-2020. i nakon 2020. (vidjeti PRILOG 1.) Ažuriranje proračuna iz 2012. uzima u obzir izračune revidiranog plana razgradnje. Ponovna ocjena dovodi do povećanja ukupne projekcije proračuna za razgradnju reaktora visokog fluksa (HFR) za oko 20 % na iznos od 72,6 milijuna EUR2012. Navedeno se povećanje može objasniti sveobuhvatnijom procjenom koju je provela lokacija JRC-Petten, uz uzimanje u obzir svih režijskih troškova tijekom faze razgradnje. Procjena ne uključuje nejasnoće u vezi s: – osiguravanjem sigurnog očuvanja HFR-a u fazi nakon prestanka rada između zatvaranja reaktora i prijenosa licence; – kasnijim rušenjem zgrada i sanacijom lokacije, koje mogu utjecati na ukupni proračun JRC-a. Također u ukupnom proračunu ne postoje glavna rezerviranja za naknade štete zbog mogućih kašnjenja ili nepoznanica. U projekciji proračuna iz 2008., pretpostavljen je početak razgradnje HFR-a, a godina 2015. uzeta je kao referentni datum (radna pretpostavka). U ažuriranoj verziji navedeni je referentni datum pomaknut na 2021. To objašnjava pomak proračuna za razdoblje 2014.-2020. uglavnom na razdoblje nakon 2020. Međutim, predviđeni su neki privremeni izdaci u očekivanju zatvaranja reaktora, uglavnom za radiološku karakterizaciju s obzirom na buduću razgradnju. Budući da datum konačnog zatvaranja još uvijek nije utvrđen, očekivanje ili kašnjenje neizbježno će utjecati na specifikaciju proračuna kako je trenutačno planiran. Kako je navedeno u odjeljku 3.3., dodatni program doprinosi namjenskom fondu za razgradnju HFR-a. Doprinos je utvrđen na najmanje 800 tisuća EUR godišnje, a na kraju 2011. ukupan iznos tog fonda dosegao je 13,9 milijuna EUR. Program za lokaciju JRC-Petten: utvrđeni problemi i mjere Nejasnoće u vezi s programom za lokaciju JRC-Petten i mjere poduzete kako bi se ublažio njihov učinak mogu se sažeti kako slijedi: – Nakon budućeg zatvaranja reaktora, predviđeno je da se na kraju prijelazne faze licenca prenese s društva NRG ponovno na Europsku komisiju. Važno je jasno definirati obveze obiju stranaka, Europske komisije i društva NRG, te uvjete za preuzimanje pogona prilikom prijenosa licence. – Sporazum o lokaciji između Zajednice i nizozemske Vlade predviđa vraćanje postrojenja od strane Europske komisije u stanje u kojem je bilo kada je predano. To znači da se izričito ne spominje koja će stranka preuzeti odgovornost za rušenje i sanaciju lokacije. Mjera JRC-a: JRC će dodatno ispitati i razraditi moguće posljedice u vezi sa stanjem pogona prilikom zatvaranja kao i nakon njegove razgradnje. JRC će nastojati razraditi formalne sporazume s uključenim strankama. 5.4. JRC-Geel (Belgija) Lokacija JRC-Geel ažurirala je opći plan razgradnje za svoja nuklearna postrojenja. Plan se temelji na detaljnom fizičkom popisu i uključuje procjenu planiranih aktivnosti razgradnje, iznos i vrstu materijala te proizvedeni otpad, uključujući odnosne troškove. IRMM je također razradio opći plan razvoja lokacije, koji opisuje buduće obnove i izgradnje. Prema tom planu, bit će izgrađena nova, suvremena nuklearna zgrada (procijenjeno ulaganje: 10 milijuna EUR). Objekt će također preuzeti aktivnosti najstarijeg objekta na lokaciji te će omogućiti obavljanje nuklearnih referentnih mjerenja i proizvodnju referentnog materijala u skladu s najnaprednijim sigurnosnim standardima. Proračun lokacije JRC-Geel za 2014.-2020. i nakon 2020. Ažuriranje proračuna iz 2012. uzima u obzir izračune revidiranog plana razgradnje. Nakon što bude izgrađen novi nuklearni objekt, predviđena je razgradnja starog objekta, što bi trebalo početi od 2020. nadalje. Za razdoblje nakon 2020., predviđeno je dodatno rezerviranje za buduću razgradnju novog nuklearnog objekta (procijenjeni troškovi razgradnje: 3,4 milijuna EUR). To objašnjava povećanje ukupnog proračuna za 8,6 % na 42,8 milijuna EUR2012. Navedeni ukupni proračun najbolja je procjena te ne postoje glavna rezerviranja za naknade štete zbog mogućih kašnjenja ili nepoznanica. 5.5. Konsolidirani proračun za sve lokacije JRC-a Na temelju procjena troškova utvrđenih za četiri lokacije JRC-a, izračunat je konsolidirani ukupni proračun JRC-a za preostali program razgradnje i zbrinjavanja otpada (vidjeti PRILOG 1.). Konsolidirana tablica prikazuje ukupnu preostalu projekciju proračuna u iznosu od 989,2 milijuna EUR2012. U usporedbi s posljednjom Komunikacijom, projekcija je porasla za 6 % (neto povećanje povrh inflacije). Kako se objašnjava ranije u tekstu, povećanje je uglavnom posljedica proširenih troškova sigurnog očuvanja zbog odgode projekata na lokaciji JRC-Ispra. Uzimajući u obzir samo razdoblje 2014.-2020., raspoloživi proračun od 212,1 milijuna EUR2012 (ili 234,3 milijuna EUR2012 u trenutačnim cijenama) znatno je manji od predviđenoga 2008. te, kako je navedeno gore u tekstu, konačna usuglašena brojka može biti manja, ovisno o konačnom ishodu pregovora o višegodišnjem financijskom okviru za 2014.-2020. 5.6. Vanjska revizija Trenutačno „Skupina neovisnih stručnjaka“ u području razgradnje i obrade otpada savjetuje JRC o vođenju njegovog programa razgradnje i zbrinjavanja otpada. Skupina se sastoji od stručnjaka iz različitih država članice i sastaje se dva puta godišnje. Tim od tri međunarodna stručnjaka iz navedene Skupine međunarodnih stručnjaka obavio je reviziju između travnja 2011. i travnja 2012. Četiri uključene lokacije JRC-a izvijestile su o svojim glavnim postignućima i ažurirale ponovne ocjene za budućnost programa. Stručnjaci su na temelju revizije iznijeli niz opažanja i preporuka. U izvješću o reviziji zaključuje se sljedeće: „Na zahtjev JRC-a, tri stručnjaka iz Skupine neovisnih stručnjaka JRC-a za razgradnju i zbrinjavanje otpada revidirali su program razgradnje i zbrinjavanja otpada za četiri nuklearne lokacije. Obavljena je procjena trenutačnih aktivnosti i budućih planova razgradnje, uključujući cjelovitost, koherentnost i izvedivost različitih projekata kao i predviđenih proračuna te razloga za odstupanja od prethodnih projekcija predstavljenih u ranijim Komunikacijama. Stručnjaci su pronašli opće dokaze da se aktivnosti na različitim lokacijama odvijaju kako je planirano, unatoč određenim kašnjenjima te da su suvislo utvrđeni planovi i projekcije troškova za buduću razgradnju, iako je izneseno nekoliko preporuka za poboljšanja koje se uglavnom temelje na međunarodnom iskustvu u tom području. Stručnjaci skreću pažnju na činjenicu da se proračunske brojke u mnogo slučajeva temelje na najbolje procijenjenim pretpostavkama, pri čemu uopće nema ili ima tek nekoliko rezerviranja za pokriće nejasnoća. To posebno vrijedi za projekte koji su planirani na dulji rok (nakon 2020.). Stručnjaci su primili na znanje da je s talijanskom Vladom potpisan sporazum kojim se značajno smanjuju rizici za lokaciju Ispra u odnosu na zajedničke povijesne obveze te u odnosu na buduće izmještanje otpada s lokacije i kriterije za prihvat otpada u odlagalište. Međutim, od temeljne je važnosti da se taj Sporazum i izvrši. Stručnjaci su također primili na znanje da je provedena šira i detaljnija ponovna ocjena plana za buduću razgradnju reaktora visokog fluksa na lokaciji Petten, iako još uvijek nije utvrđen datum trajnog zatvaranja i kasnije razgradnje reraktora. Stručnjaci pozivaju da se poduzmu potrebne mjere kako bi se razjasnile obveze uključenih stranaka te da se utvrde uvjeti prihvata reaktora na početku i na kraju buduće razgradnje. Kao općenitu napomenu u vezi s ovom revizijom, stručnjaci naglašavaju važnost detaljne procjene očekivanog otpada koji će biti proizveden tijekom razgradnje i daljnjeg ispitivanja upravljačkih i tehničkih mjera koje bi trebalo poduzeti kako bi se ograničio njihov obujam. Tako će se barem smanjiti trenutačne nejasnoće u vezi s troškovima budućeg odlaganja.“ Ishod revizije uzet je u obzir prilikom ažuriranog planiranja kako je navedeno ranije u tekstu; utvrđene su olakotne mjere ili mjere ublažavanja (odjeljci 4.1.-4.2.). 6. Informacije o Upravnom Odboru JRC-a Upravni odbor obaviješten je o predloženoj komunikaciji Komisije Vijeću i Parlamentu o napretku programu razgradnje i zbrinjavanja otpada JRC-a. U tom je kontekstu Upravni odbor: – izrazio svoju punu podršku naporima Komisije da provede najvišu razinu sigurnosti i zaštite u svojim raznim nuklearnim lokacijama JRC-a (Ispra, Karlsruhe, Petten i Geel): – pozvao relevantna tijela država članica da donesu sve potrebne mjere i odluke u okviru svojih područja nadležnosti kako bi se olakšao, posebno u pogledu Sporazuma o uređenju odnosa za Ispru, proces nuklearne razgradnje na nuklearnim lokacijama JRC-a, što je dugoročan proces koji ipak ne bi trebalo odgađati; – pozvao JRC da svake dvije godine podnese izvješće o napretku razgradnje. 7. Zaključci Od posljednje Komunikacije izdane 2009. ostvaren je značajan napredak u provedbi programa JRC-a za razgradnju i zbrinjavanje otpada. Glavna pažnja posvećena je lokaciji JRC-Ispra s obzirom na dovršetak razgradnje prvog velikog postrojenja, uklanjanje otpada i nuklearnih materijala, puštanja u rad nekoliko objekata za karakterizaciju otpada i početak izgradnje objekta za privremeno skladištenje. U strategiji ublažavanja rizika učinjeno je nekoliko poboljšanja u vezi s unutarnjom organizacijom, a 27. studenoga 2009. potpisan je Sporazum o uređenju odnosa između Europske zajednice za atomsku energiju i talijanske Vlade u vezi s lokacijom Ispra. JRC poduzima mjere kako bi se zadržala preostala ograničenja koja su uglavnom povezana s rasporedom izvršenja Sporazuma o uređenju odnosa, kašnjenjima koje je prouzročio složen postupak odobrenja na lokaciji JRC-Ispra, očekivanim otpadom koji će biti proizveden na različitim lokacijama i troškovima za njegovo konačno odlaganje, kao i s uvjetima prijenosa reaktora visokog fluksa na lokaciji JRC-Petten nakon njegovog kasnijeg zatvaranja. Na temelju ažurirane ocjene programa, konsolidirana projekcija za čitavi program JRC-a za razgradnju i zbrinjavanje otpada nakon 2013. iznosi 989,2 milijuna EUR2012. Strategije razgradnje i kretanje izdataka stalno prati Odbor JRC-a za upravljanje razgradnjom i zbrinjavanjem otpada, a iste se podnose stručnjacima na periodičku reviziju. Direktiva Vijeća 2011/70/Euratom od 19. srpnja 2011. o uspostavi okvira Zajednice za odgovorno i sigurno zbrinjavanje istrošenoga goriva i radioaktivnog otpada obvezuje države članice da do kolovoza 2015. uspostave i obavijeste Komisiju o nacionalnim programima za sigurno zbrinjavanje istrošenoga goriva i radioaktivnog otpada pod svojom nadležnošću, od nastanka do odlaganja. Mišljenje je JRC-a da će uspostava nacionalnih programa doprinijeti smanjivanju nejasnoća u vezi s kriterijima za prihvat otpada u odlagalište i projekcijama troškova. PRILOG 1.: Troškovi i raspored programa || JRC-Ispra || JRC-Karlsruhe || JRC-Petten || JRC-Geel || Ukupno JRC || projekcija iz 2008. || ažuriranje iz 2012. || projekcija iz 2008. || ažuriranje iz 2012. || projekcija iz 2008. || ažuriranje iz 2012. || projekcija iz 2008. || ažuriranje iz 2012. || projekcija iz 2008. || ažuriranje iz 2012. || 2012. *ažuriranje Godina || (milijuni EUR 2012) || (milijuni EUR 2012) || (milijuni EUR 2012) || (milijuni EUR 2012) || (milijuni EUR 2012) || (milijuni EUR 2012) || (milijuni EUR 2012) || (milijuni EUR 2012) || (milijuni EUR 2012) || (milijuni EUR 2012) || (trenutačni milijuni EUR) 2014. || 35,1 || 23,9 || 5,4 || 5,9 || || 0,5 || || || 40,5 || 30,3 || 31,5 2015. || 39,5 || 24,1 || 5,4 || 6,0 || 6,1 || 0,2 || || || 51,0 || 30,3 || 32,2 2016. || 34,9 || 24,5 || 5,4 || 5,8 || 6,1 || || || || 46,4 || 30,3 || 32,8 2017. || 37,2 || 25,1 || 5,4 || 5,2 || 9,1 || || || || 51,7 || 30,3 || 33,4 2018. || 27,7 || 25,3 || 5,4 || 5,0 || 9,1 || || || || 42,2 || 30,3 || 34,1 2019. || 47,5 || 25,3 || 5,4 || 5,0 || 9,1 || || || || 62,0 || 30,3 || 34,8 2020. || 57,9 || 24,7 || 4,6 || 5,0 || 9,1 || 0,2 || || 0,4 || 71,6 || 30,3 || 35,5 Ukupno 2014. - 2020. || 279,8 || 172,09 || 37,0 || 37,9 || 48,06 || 0,9 || || 0,4 || 365,4 || 212,1 || 234,3 Nakon 2020. || 188,5 || 332,7 || 331,2 || 330,3 || 12,1 || 71,7 || 39,4 || 42,4 || 571,2 || 777,1 || Ukupno (> 2013.) || 468,3 || 505,6 || 368,2 || 368,2 || 60,7 || 72,6 || 39,4 || 42,8 || 936,6 || 989,2 || * Konačna usuglašena brojka može biti manja, ovisno o konačnom ishodu pregovora o višegodišnjem financijskom okviru za 2014.-2020. Ažurirana Komunikacija o troškovima Programa bit će predstavljena Europskom parlamentu i Vijeću nakon konačnog donošenja paketa višegodišnjeg financijskog okvira za 2014.-2020. [1] Komunikacija Komisije Vijeću i Europskom parlamentu - Razgradnja nuklearnih postrojenja i zbrinjavanje radioaktivnog otpada: upravljanje nuklearnim obvezama koje proizlaze iz aktivnosti Zajedničkog istraživačkog centra (JRC) koje se provode na temelju Ugovora o Euratomu - COM(2008)903 konačna verzija, 12.01.2009. [2] Komunikacija Komisije Vijeću i Europskom parlamentu - Razgradnja nuklearnih postrojenja i zbrinjavanje radioaktivnog otpada: upravljanje nuklearnim obvezama koje proizlaze iz aktivnosti Zajedničkog istraživačkog centra (JRC) koje se provode na temelju Ugovora o Euratomu - COM(2008)903 konačna verzija, 12.01.2009. [3] To znači održati zatvorena postrojenja sigurnima i zaštićenima, reagirati na starenje postrojenja ili promjene nacionalnih i međunarodnih sigurnosnih pravila; isto prethodi razgradnji postrojenja.